CTW ควัก 7.5 ลบ.ซื้อหุ้น “สยามไฟเบอร์ฯ” จาก ITD – จ่อบุ๊กขายสิทธิที่ดิน SAP กว่า 344 ลบ.
CTW ควัก 7.5 ลบ. ซื้อหุ้น “สยามไฟเบอร์ฯ” จาก ITD จำนวนหุ้น 2.4 ล้านหุ้น ราคาหุ้นละ 3.125 บ. พร้อมอนุมัติขายสิทธิในการใช้ที่ดินและอาคารของบริษัท เซี่ยงไฮ้ เอเซียแปซิฟิค อิเล็คทริค จำกัด มูลค่าราว 344 ลบ.
11 มิ.ย. 2564

บริษัท จรุงไทยไวร์แอนด์เคเบิ้ล จำกัด (มหาชน) หรือ CTW เปิดเผยว่า ที่ประชุมคณะกรรมการบริษัทมีมติอนุมัติให้ CTW เข้าซื้อหุ้นสามัญของบริษัท สยามไฟเบอร์อ๊อพติคส์ จำกัด (SFO) โดยเป็นบริษัทย่อยที่ CTW ถือหุ้นอยู่ 90% ของหุ้นที่ออกและจำหน่ายได้แล้วทั้งหมด จากบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ซึ่งเป็นผู้ถือหุ้นรายใหญ่ของบริษัทในสัดส่วน 12.90% ของทุนที่ออกจำหน่ายและชำระเต็มมูลค่าแล้วจำนวน 2,400,000 หุ้น ในราคาหุ้นละ 3.125 บาท รวมเป็นจำนวนเงิน 7,500,000 บาท
ทั้งนี้ อนุมัติให้ขายสิทธิในการใช้ที่ดินและอาคารของบริษัท เซี่ยงไฮ้ เอเซียแปซิฟิค อิเล็คทริค จำกัด (SAP) ซึ่งเป็นบริษัทย่อยที่ CTW ถือหุ้นทั้งโดยตรงและโดยอ้อม 62.08% ของทุนจดทะเบียน ซึ่งตั้งอยู่ในเมืองเซี่ยงไฮ้ ประเทศจีน โดยผู้สนใจเสนอซื้อในราคาประมาณ 69 ล้านหยวน หรือเทียบเท่า 344.42 ล้านบาท
สำหรับมูลค่าทางบัญชีสุทธิ (Net Book Value) ณ วันที่ 31 มีนาคม 2564 อยู่ที่ 2.90 ล้านหยวน หรือเทียบเท่า 14.48 ล้านบาท